# Puig de l'Ofre

El Puig de Lofra, habitualment escrit Puig de l'Ofre (vegeu la secció sobre el nom) és un puig de Mallorca que té una altura de 1091 m i pertany al terme d'Escorca. És una de les muntanyes amb més renom de l'illa per la seva característica forma cònica, amb el cim rocós i la falda boscosa, i per l'emblemàtica vista de la Vall de Sóller sobre el puig, que es veu entre el barranc de Biniaraix.

## Nom

Rep aquest nom a causa de la seva proximitat a la possessió de Lofra, que té les cases a la vall que es troba al peu de la muntanya.
Tant la possessió com el puig són coneguts habitualment amb la grafia l'Ofre, que és la forma més usada històricament. No obstant això, la grafia més adient, seguint els criteris de l'ortografia del català, és Lofra, atès que prové de l'àrab al-hufra (àrab: حُفْرَة, 'el clot', 'la vall'), en referència a la vall per on s'estén la possessió. El Nomenclàtor Toponímic de les Illes Balears (NOTIB), projecte de la Universitat de les Illes Balears (segons l'Estatut d'Autonomia, és la institució oficial en matèria lingüística a la Comunitat Autònoma) i vinculat a la Secció Filològica de l'Institut d'Estudis Catalans, publicat el 2017, recull solament la forma Lofra, i el Nomenclàtor Geogràfic complet de les Illes Balears, publicat pel Servei d'Informació Territorial de les Illes Balears (SITIBSA), presentat el 2021 i basat en el NOTIB, insisteix en aquesta ortografia.

## Principals accessos

El puig de Lofra s'ascendeix passant pel Coll dels Cards, que el separa del Puig de na Franquesa. Per arribar al Coll dels Cards hi ha dues rutes principals:
* Pel Coll de Lofra:
** De Biniaraix, pel Barranc de Biniaraix i les cases de Lofra
** De Fornalutx, per la Font de na Martorella i el Portell de Sa Costa
** De Biniaraix, pel Verger
** De l'embassament de Cúber
* Pel Coll d'en Poma:
** D'Orient, pel Pas de na Maria
** Del Coll de Sóller, passant per la Serra d'Alfàbia
** De Sóller, per l'Arrom

## Referències

* 1 2 «Ofre, Puig de l'». A: Dolç i Dolç, Miquel (coord.). Gran Enciclopèdia de Mallorca. Volum 12. Palma: Promomallorca, p. 40. ISBN 84-8661702-2.
* ↑ «Toponimiamallorca.net». Miquel Àngel Escanelles Garau, 18-02-2008. [Consulta: 1r febrer 2016].
* ↑ Llofriu, Pere «Lofra, si us plau». Diari de Balears, 07-05-2011 [Consulta: 1r març 2023].
* ↑ Aquesta vall és tan enclotada que els anys cinquanta es projectà de convertir-la en un embassament, igual que a Cúber i a Almallutx, però finalment el projecte no reeixí: «Los embalses que no fueron». Última Hora, 19-08-2018 [Consulta: 1r març 2023].
* ↑ Coromines, Joan. «Lofra». A: Onomasticon Cataloniae. Vol. V, p. 108.
* ↑ Alcover, Antoni M.; Moll, Francesc de B. «Ofre». A: Diccionari català-valencià-balear. Palma: Moll, 1930-1962. ISBN 8427300255.
* ↑ «6. El marc jurídic actual a les Illes Balears». Nomenclàtor Toponímic de les Illes Balears. [Consulta: 1r març 2023].
* ↑ «Son Cledera, Puig de Lofra y Puig de Maçanella: Estos son los nuevos topónimos de Baleares que propone el Nomenclátor Geográfico». Diario de Mallorca, 04-11-2021 [Consulta: 1r març 2023].

## Enllaços externs

* https://web.archive.org/web/20091024011118/http://geocities.com/Yosemite/Rapids/1446/lofre.htm
* Font de Sa Teula, a l'Ofre